Saarenkylä

|  |  |
| --- | --- |
| Sijainti | 
MuurameKeski-SuomiSuomi |
| Vesialue | 
Päijänne |
| Korkein kohta | 
115 m  |
| Pinta-ala | 
2,04 km²  |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Saarenkylä** on Päijänteen saari ja saaren kattava kylä Keski-Suomessa Muuramessa Muuratsalon ja mantereen välissä.

Maantietoa
----------

Saari on 3,1 kilometriä pitkä, 1,7 kilometriä leveä ja sen pinta-ala on 2,04 neliökilometriä. Se sijaitsee Muuramen keskustaajaman edustalla Lehtisselän länsipuolella. Riihivuori kohoaa sen lounaispuolella niemessä, jonka Riihiniemen rantaan saari on melkein maatunut kiinni. Mantereen väliin jäävät Kivijärven lahti ja Kivijärven kanava sekä pohjoisempana Saarenlahti. Saarenkylän eteläpuolelle Kivijärven taakse jää Viitesaari, jonka itäpuolella on yhteinen Uitonsalmi Muuratsalon suunnalla. Saarenkylän saaren koillispuolella sijaitsee vielä Majasaari.

Saari muistuttaa puolikuuta, jonka kapein kohta sijaitsee keskellä olevan Joutsenlahden kohdalla. Saari on siinä 220 metriä leveä. Saaren korkein huippu sijaitsee saaren eteläpäässä Hongistossa, joka on saaren laajin metsäalue. Se yltää noin 115 metrin korkeuteen merenpinnan yläpuolelle. Silloin se kohoaa 37 metrin korkeuteen Päijänteen vedenpinnasta, joka on 78,3 metriä mpy. Saarella on Joutsenlahdella ja saaren pohjoispäässä neljä muutakin metsäistä mäkeä. Joutsenlahden mäki on niistä korkein ja se kohoaa noin 14 metrin korkeuteen.

Saaren viljelymaat sijaitsevat pääasiassa sen pohjoisoissa ja loppuvat saaren kapeikkoon Hongiston alkaessa kohota. Myös saaren eteläosassa on peltomaata neljän palstan verran. Saaren asutus on haja-asutusta, joka muodostaa koko saaren käsittävän kylän. Riihiniemen asuinalue on levittäytynyt sillan länsipuolelle muutaman talon osalta. Rannoille on rakennettu lähes 60 vapaa-ajan asuntoa. Ne keskittyvät lähinnä saaren eteläosoon Hongiston ympärille. Saarelle haarautuu tie yhdystieltä 16619 ja se kulkee Pitkälän ja Riihiniemen kautta Kivijärven kanavalle, jossa se ylittää kanavan siltaa pitkin. Tie haarautuu pohjoiseen- ja eteläiseen haaraan, josta lähtee tiet saaren jokaiseen osaan. Saaren kiertää veneväylä, joka kulkee ensin Uittosalmella ja joka haarautuu Lehtisselälle Majasaaren salmen kautta Saareslahteen.

Historiaa
---------

Saarenkylässä on asuttu keskiajalta asti kiinteästi ja saaren kylätontin paikka sijaitsee todennäköisesti Kulmalan maatilan ja Vuohisaaren kohdalla peltorinteessä. Kylätontti näkyy "Saaris by" -nimisenä vanhassa Kuninkaankartassa 1700-luvun lopulta. Toinen kartta vuodelta 1863 näyttää sekin Saarenkylän saarena.

Päijänteen vedenpinnan alentaminen 1830-luvulla tai sen jälkeen on saanut saaret maatumaan toisiinsa ja mantereeseen kiinni. Vanhassa rekognosointikartassa vuodelta 1782 on järven vedenpinta niin korkealla, että saaren ja mantereen välissä on salmi. Saareen kulki tie, joka ylitti salmen nykyisen tien kohdalta tai sen läheltä. Taloudellisessa kartassa vuodelta 1940 saari on maayhteydessä Riihivuoren rantaan ja niin se on piirretty vielä vuoden 1992 peruskartassa. Tämän jälkeen on kaivettu kannaksen yli Kivijärven kanava.

Huomautukset
------------

1. 1 2  Saaren pinta-ala on otettu saaren ruotsinkielisen Wikipedian artikkelista, jossa tiedolla on ollut oma lähde.

Lähteet
-------

1. 1 2 3 4 5 6  Saarenkylä, Muurame (sijainti maastokartalla) *Karttapaikka*. Helsinki:  Maanmittauslaitos. Viitattu 9.9.2019.
2. ↑  Saarenkylä, Muurame (sijainti varjokartalla) *Karttapaikka*. Helsinki:  Maanmittauslaitos. Viitattu 9.9.2019.
3. ↑  Saarenkylä, Muurame (sijainti ilmavalokuvassa) *Karttapaikka*. Helsinki:  Maanmittauslaitos. Viitattu 9.9.2019.
4. ↑  Jussila, Timo: Muurame – Päijänteen rantayleiskaavamuutosalueen muinaisjäännösinventointi, 2007, Mikroliitti Oy, viitattu 9.9.2019
5. ↑  Yleiskartta Suuruhtinaskunnasta Päijänteeltä: karttalehti E3 (JPG), 1863, Wikipedia Commons, viitattu 12.9.2019
6. ↑  Jägerhorn, C. M. & von Fieandt, E. J.: Muurame (JPG), 1782, Rekognosointikartat 1776–1805, viitattu 17.9.2019
7. ↑  Maanmittaushallitus: Korpilahden seudun taloudellinen kartta (1:100 000), 1940, Timo Meriluodon karttakokoelma, viitattu 8.9.2019
8. ↑  *Peruskartta* 1:20 000. 3212 04 Säynätsalo.  Helsinki: Maanmittauslaitos, 1963.  Kartta *Vanhat painetut kartat* -palvelussa (JPG) (viitattu 8.9.2019)
9. ↑  *Peruskartta* 1:20 000. 3212 04 Säynätsalo.  Helsinki: Maanmittauslaitos, 1983.  Kartta *Vanhat painetut kartat* -palvelussa (JPG) (viitattu 8.9.2019)
10. ↑  *Peruskartta* 1:20 000. 3212 04 Säynätsalo.  Helsinki: Maanmittauslaitos, 1992.  Kartta *Vanhat painetut kartat* -palvelussa (JPG) (viitattu 8.9.2019)
11. Paikkatieto: Saarenkylä, paikkatietoalusta.fi, viitattu 9.9.2019

Aiheesta muualla
----------------

* Manninen, Puola & Manninen, Turo: *Saarenkylä–Muuramen helmi*, Saarenkylän kyläyhdistys 2010, ISBN 978-952-92-7974-6